**NACRT**

**ZAKON O IZMJENAMA I DOPUNAMA ZAKONA O SUDOVIMA**

**Član 1**

U Zakonu o sudovima ("Službeni list CG", broj 11/15) u članu 10 poslije stava 1 dodaje se novi stav koji glasi:

„Sud za prekršaje vrši i druge poslove propisane zakonom.“

**Član 2**

U članu 12 poslije stava 1 dodaje se novi stav koji glasi:

„Viši sud za prekršaje vrši i druge poslove propisane zakonom.“

**Član 3**

U članu 13 stav 1 tačka 3 riječi: “i Mojkovac” brišu se.

U tački 6 riječi: “za teritoriju opštine Kolašin” zamjenjuju se riječima: “za teritoriju opština Kolašin i Mojkovac”.

U tački 7 riječi: “Kotor, Budva i Tivat” zamjenjuju se riječima: “Kotor i Tivat”.

U tački 15 poslije riječi: “Prijestonice Cetinje” dodaju se riječi: “i opštine Budva”.

**Član 4**

Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o sudovima sadržan je u članu 16 tačka 3 Ustava Crne Gore, kojim je propisano da se zakonom, u skladu sa Ustavom, uređuju način osnivanja, organizacija i nadležnost organa vlasti i postupak pred tim organima, ako je to neophodno za njihovo funkcionisanje.

**II. RAZLOZI ZA DONOŠENJE ZAKONA**

Donošenju Zakona o izmjenama i dopunama Zakona o sudovima pristupilo se radi usaglašavanja Zakona o sudovima sa Zakonom o pravosudnoj saradnji u krivičnim stvarima sa državama članicama Evropske unije. Naime, u cilju omogućavanja pune i efikasne primjene Zakona o pravosudnoj saradnji u krivičnim stvarima sa državama članicama Evropske unije, čijim odredbama je, između ostalog, propisana i nadležnost sudova za prekršaje da podnose zahtjev za izdavanje evropskog istražnog naloga, ukazala se potreba da se odredbe Zakona o sudovima, kojima se propisuje nadležnost sudova za prekršaje i Višeg suda za prekršaje, dopune u cilju omogućavanja da ovi sudovi vrše i druge poslove propisane posebnim zakonom.

Takođe, izmjene zakona vrše se u cilju realizacije mjere iz Srednjoročnog plana racionalizacije pravosudne mreže 2017-2019.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Nema propisa Evropske unije sa kojima je trebalo izvršiti usaglašavanje ovog zakona.

**IV. OBJAŠNJENJE OSNOVNIH PRAVNIH INSTITUTA**

Članom 1 i 2 Predloga zakona o izmjenama i dopunama Zakona o sudovima predloženo je usklađivanje sa Zakonom o pravosudnoj saradnji u krivičnim stvarima sa državama članicama Evropske unije. S tim u vezi propisuje se nadležnost Suda za prekršaje i Višeg suda za prekršaje da vrše i druge poslove propisane zakonom.

Članom 3 Predloga zakona predlaže se izmjena mjesne nadležnosti Osnovnog suda u Kolašinu i Osnovnog suda u Cetinju. U cilju realizacije mjere iz Srednjoročnog plana racionalizacije pravosudne mreže 2017-2019, predlaže se da Osnovni sud u Kolašinu bude nadležan i za teritoriju Opštine Mojkovac (za koju je prema važećem zakonu nadležan Osnovni sud u Bijelom Polju), a nadležnost Osnovnog suda u Cetinju pored Prijestonice Cetinje proširiće se na teritoriju Opštine Budva (za koju je do sada bio nadležan Osnovni sud u Kotoru).

**V. SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.

**PREGLED ODREDBI KOJE SE MIJENJU**

Nadležnost

Član 10

Sud za prekršaje nadležan je da odlučuje po zahtjevu za pokretanje prekršajnog postupka i po zahtjevu za sudsko odlučivanje.

Nadležnost

Član 12

Viši sud za prekršaje odlučuje po žalbama izjavljenim protiv odluka sudova za prekršaje, odlučuje o sukobu nadležnosti između sudova za prekršaje i vrši i druge poslove propisane zakonom.

Osnivanje

Član 13

Osnovni sudovi su:

1) Osnovni sud u Baru - za teritoriju opštine Bar;

2) Osnovni sud u Beranama - za teritoriju opština Berane, Andrijevica i Petnjica;

3) Osnovni sud u Bijelom Polju - za teritoriju opština Bijelo Polje i Mojkovac;

4) Osnovni sud u Danilovgradu - za teritoriju opštine Danilovgrad;

5) Osnovni sud u Žabljaku - za teritoriju opština Žabljak i Šavnik;

6) Osnovni sud u Kolašinu - za teritoriju opštine Kolašin;

7) Osnovni sud u Kotoru - za teritoriju opština Kotor, Budva i Tivat;

8) Osnovni sud u Nikšiću - za teritoriju opština Nikšić i Plužine;

9) Osnovni sud u Plavu - za teritoriju opština Plav i Gusinje;

10) Osnovni sud u Pljevljima - za teritoriju opštine Pljevlja;

11) Osnovni sud u Podgorici - za teritoriju Glavnog grada Podgorica;

12) Osnovni sud u Rožajama - za teritoriju opštine Rožaje;

13) Osnovni sud u Ulcinju - za teritoriju opštine Ulcinj;

14) Osnovni sud u Herceg Novom - za teritoriju opštine Herceg Novi;

15) Osnovni sud u Cetinju - za teritoriju Prijestonice Cetinje.